Diari Oficial de la Generalitat Valenciana


Sumari del DOGV 5231, del 31-03-2006 (2006/3211)

ORDE de 13 de març de 2006, de la Conselleria de Benestar Social, per la qual es convoquen beques dirigides a persones amb discapacitats físiques o sensorials, per a la realització de pràctiques de formació a dur a terme en les distintes conselleries del Consell de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5231

Data del DOGV
:   31-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3211


Data del document
:   13-03-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * suport econòmic
    * assignació per estudis
    * inserció professional
    * discapacitat físic
    * formació professional

ORDE de 13 de març de 2006, de la Conselleria de Benestar Social, per la qual es convoquen beques dirigides a persones amb discapacitats físiques o sensorials, per a la realització de pràctiques de formació a dur a terme en les distintes conselleries del Consell de la Generalitat. [2006/3211]  
L'objectiu del Consell de la Generalitat d'avançar en la integració social de les persones amb discapacitat s'ha plasmat en distintes disposicions i programes, sent en la present legislatura una de les seues prioritats bàsiques.   
La Conselleria de Benestar Social, en el marc de la política dirigida a millorar i a assolir una millor i major formació de les persones amb discapacitat, té com un dels seus objectius prioritaris la integració social de les persones amb discapacitats físiques o sensorials.  
Per a l'obtenció d'esta meta s'ha revelat com un recurs adequat la realització de pràctiques de formació de les persones amb discapacitats, dins de les distintes institucions o empreses.  
És per este motiu que la Conselleria de Benestar Social, en estreta coordinació i col·laboració amb les restants conselleries que componen el Consell de la Generalitat, convoca la concessió de 40 beques perquè persones amb discapacitats físiques o sensorials puguen accedir a la realització de pràctiques de formació, dins de l'àmbit de l'administració pública.   
Esta actuació es troba arreplegada en els objectius i les activitats del programa 311.10 Direcció i Servicis Generals, amb suficient consignació pressupostària en la Llei de Pressupostos de la Generalitat Valenciana per a l'exercici de 2006.   
En virtut de les facultats que em conferix el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, l'article 35 de la Llei 5/1983, de 30 de desembre, de Govern i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,  
ORDENE  
Article 1  
Procedir a la convocatòria de concurs públic per a la concessió d'un màxim de 40 beques, dirigides a persones amb discapacitats físiques o sensorials, per a la realització de pràctiques de formació en les distintes conselleries que integren l'administració de la Generalitat i aprovar les bases que s'adjunten com a annex I, per les quals ha de regir-se esta convocatòria, així com el model de sol·licitud i de declaració responsable que s'inserixen com a annex II i III, respectivament.   
Article 2  
Les ajudes tindran un import brut màxim global de cent quaranta mil huit-cents euros (140.800 euros), que s'imputaran a càrrec de l'aplicació pressupostària 33.28.84.5570.261.94.1, línia de subvenció T2468 del pressupost de la Generalitat per a l'any 2006.  
Article 3  
Correspondrà a la Subsecretaria de la Conselleria de Benestar Social la resolució de la convocatòria, així com la facultat d'adoptar les resolucions necessàries per al seu desplegament i execució, complint el que disposa l'article quint, apartat h) del Decret 108/1992, de 6 de juliol, del Govern Valencià, pel qual es regula la concessió de beques i en la Resolució del conseller de Benestar Social, de 30 de gener del 2001, sobre delegació de l'exercici de competències en determinats òrgans de la Conselleria.   
DisposiciÓ final Única  
La present orde entrarà en vigor l'endemà de la seua publicació en el Diari Oficial de la Generalitat Valenciana.  
Contra la present orde podrà interposar-se recurs potestatiu de reposició davant de la consellera de Benestar Social, en el termini un mes des de la seua publicació, d'acord amb el que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la seua publicació, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.   
València, 13 de març de 2006   
La consellera de Benestar Social  
ALICIA DE MIGUEL GARCÍA   
ANNEX I   
Bases de la convocatòria per a la concessió de 40 beques dirigides a persones amb discapacitats físiques o sensorials, per a la realització de pràctiques de formació a dur a terme en distintes conselleries del Consell de la Generalitat.  
Primera. Objecte   
La present convocatòria té com a objecte la concessió, conformement amb els principis de publicitat, transparència, concurrència, objectivitat, igualtat, no discriminació i proporcionalitat territorial, d'un màxim de 40 beques per a facilitar la formació complementària i la realització de pràctiques de capacitació de persones amb discapacitats físiques o sensorials amb titulació universitària, en l'àmbit de l'administració pública de la Generalitat.   
Segona. Dotació, duració i pagament de les beques   
La dotació de cada una de les beques és de huit-cents huitanta (880) euros bruts mensuals. Sobre la dita quantitat es practicaran les retencions legals oportunes, sent l'import brut total de les 40 beques de cent quaranta mil huit-cents euros (140.800 euros) que es pagaran a càrrec de l'aplicació pressupostària 12.61.89.0056.218.11.4, línia de subvenció T2468, del pressupost de la Generalitat per a l'any 2006.   
L'import de la beca serà abonat mensualment per la Conselleria de Benestar Social amb certificació prèvia del cap del servici on el becari realitze la pràctica.   
El període de gaudi de les beques començarà el dia indicat en la resolució de la present convocatòria, la qual serà publicada en el Diari Oficial de la Generalitat Valenciana. No obstant això, el mencionat període podrà prorrogar-se a l'exercici pressupostari de l'any 2007 i fins un màxim d'11 mesos, inclòs el període de pròrroga, sempre que hi haja consignació pressupostària adequada i suficient en el pressupost de la Generalitat per al mencionat exercici.   
Tercera. Requisits dels sol·licitants  
Podran optar a l'obtenció d'una beca els qui reunisquen els requisits següents:  
a) Ser espanyol o nacional d'un estat membre de la Unió Europea o nacional d'aquells estats on, en virtut de tractats internacionals celebrats per la Comunitat Europea i ratificats per Espanya, s'aplique la lliure circulació de persones.   
b) Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.   
c) Residir en la Comunitat Valenciana.   
d) Tindre acreditada la qualificació de minusvalidesa per deficiència física o sensorial en un grau igual o superior al 33%.   
e) Estar en possessió d'una titulació universitària.   
f) No tindre atorgada en el moment en què es resolga la present convocatòria, qualsevol altra beca o ajuda que poguera concedir-se per la mateixa activitat o semblant per qualsevol altre organisme o entitat, bé siga públic o privat.   
g) Estar al corrent en les obligacions fiscals i amb la Seguretat Social i complir les bases de la convocatòria i la resta de normes que siguen d'aplicació.   
El compliment temporal dels requisits s'entendrà referit a la data de finalització del termini de presentació de sol·licituds.   
Quarta. Formalització i termini de presentació de sol·licituds.   
Les persones aspirants a la beca presentaran, en el termini de 15 dies hàbils comptadors des de l'endemà de la publicació de la present orde en el Diari Oficial de la Generalitat Valenciana, una sol·licitud segons el model que es detalla en l'annex II.   
Els candidats hauran de presentar la mencionada sol·licitud en el Registre General de la Conselleria (passeig Albereda, 16, de València (46031) o en les direccions territorials de la Conselleria de Benestar Social d'Alacant, Castelló i València, síties al c/ del Teatre, 37 (03603), av. Germans Bou, 81 (12837) i av. Baró de Càrcer, 36 (46283), respectivament, o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant la documentació següent:   
1. Fotocòpia compulsada de l document nacional d'identitat (DNI) o del document d'identificació d'estrangeria (NIE).  
2. En el cas de no tindre la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats on, en virtut de tractats internacionals celebrats per la Comunitat Europea i ratificats per Espanya, s'aplique la lliure circulació de persones.   
3. Documentació suficient que acredite que l'aspirant residix en la Comunitat Valenciana.  
4. Certificat de la qualificació de minusvalidesa per deficiència física o sensorial en un grau igual o superior al 33%.  
5. Documentació adequada que acredite que el candidat té cobertura sanitària.   
6. Certificació administrativa expedida per l'autoritat competent que acredite estar al corrent en les obligacions fiscals i amb la Seguretat Social i una declaració responsable del compliment de les bases de la convocatòria i de la resta de normes que resulten d'aplicació.  
7. Currículum, en el qual es faran constar les dades personals, la data i el lloc de naixement, domicili a l'efecte de notificacions, telèfons, correu electrònic, així com les dades acadèmiques i professionals.  
Els sol·licitants acreditaran les titulacions, cursos i mèrits que s'hagen al·legat en el currículum, mitjançant:  
. Fotocòpia compulsada del títol o del depòsit de les taxes per a l'expedició del títol, si és el cas.   
. Certificats o acreditacions dels mèrits i cursos al·legats en el currículum.  
Tots els mèrits que s'al·leguen hauran de ser acreditats documentalment, mitjançant original o fotocòpia compulsada, en el moment de presentació de les sol·licituds. No es tindrà en compte cap mèrit al·legat que no estiga justificat documentalment.   
El compliment temporal dels mèrits s'entendrà referit a la data de finalització del termini de presentació de sol·licituds.   
Serà causa d'exclusió l'incompliment dels requisits assenyalats en el base tercera, així com la no realització de l'entrevista regulada en la base cinquena, B).   
Si la sol·licitud no reunix totes les dades exigides o falta documentació acreditativa, es requerirà l'interessat perquè, en un termini de deu dies hàbils, esmene la falta o adjunte els documents preceptius, amb indicació que, si així no ho fera, se li tindrà per desistit en la seua petició, amb resolució prèvia, d'acord amb l'article 71 de la Llei 30/ 1992, de Règim Jurídic de les Administracions Públiques i del Procediment Administratiu Comú.  
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.   
Quinta. Mèrits i valoració   
La selecció es durà a terme a la vista de les circumstàncies acadèmiques i sociolaborals dels aspirants. Per a això s'assignaran els punts que es detallen a continuació i amb referència als esmentats aspectes:   
A) Trajectòria acadèmica: fins a 4 punts.  
B) Entrevista: fins a 6 punts. La Comissió valorarà els coneixements del sol·licitant, així com les seues aptituds i capacitats en funció del seu perfil social i formatiu.   
Sexta. Distribució de les beques  
La Comissió Avaluadora distribuirà el nombre total de beques convocades per la Conselleria de Benestar Social entre les tres províncies, atenent a criteris objectius i d'equitat en funció de la població per província, així com el nombre total de sol·licituds presentades.   
Sèptima. Selecció dels concursants   
Per a l'examen de sol·licituds de la beca, es constituirà una Comissió Avaluadora que estarà presidida pel cap d'Àrea de Planificació de la Conselleria de Benestar Social o persona en qui delegue i en formaran part com a vocals:   
. Els directors territorials de la Conselleria de Benestar Social a València, Alacant i Castelló, o persones en què deleguen.  
. El cap d'Àrea d'Integració Social de Discapacitats de la Direcció General d'Integració Social de Discapacitats.   
. El cap de Servei de Qualitat.   
. Un tècnic de l'Àrea de Planificació, que actuarà com a secretari.  
Els membres de la Comissió Avaluadora podran ser assessorats, en tot cas, pel personal tècnic o professional que es considere necessari, que podrà assistir amb veu però sense vot.   
Als efectes organitzatius i a fi d'agilitzar el procés de selecció, els membres de la Comissió podran delegar la seua presència en les reunions que es realitzen i la Comissió Avaluadora podrà dividir-se en subcomissions, bé amb caràcter territorial o bé per agrupació d'expedients, amb un quòrum mínim de tres membres que avaluaran la documentació aportada. Estes actuacions seran incorporades per la Comissió en una acta definitiva.  
La mencionada Comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Huitena. Procediment de selecció   
El procés de selecció es desenrotllarà de la manera següent:   
. A la vista dels documents efectivament acreditats, la Comissió Avaluadora valorarà els mèrits que es deduïsquen d'aquells.   
. L'entrevista, que s'avaluarà d'acord amb allò que s'ha expressat en la base quinta, B).  
. Els sol·licitants que no posseïsquen la nacionalitat espanyola, hauran d'acreditar els coneixements suficients en alguna de les llengües oficials de la Comunitat Valenciana i es verificaran en el procés de selecció.  
La Comissió Avaluadora podrà donar preferència als aspirants que no hagen gaudit anteriorment d'este tipus de beques de la Conselleria de Benestar Social.   
S'exposarà la llista provisional, ordenada segons la puntuació obtinguda, en el tauler de la Conselleria i de les seues direccions territorials, durant 10 dies hàbils per a la fase d'al·legacions.   
Els supòsits d'empat es resoldran a favor de l'aspirant que presente millor expedient acadèmic.   
Finalitzat el procés de selecció, la Comissió Avaluadora elaborarà una proposta d'adjudicació de beques, en el termini de dos mesos des de la finalització del termini de presentació de sol·licituds, que contindrà la relació dels beneficiaris i una borsa de reserva per províncies i l'orde de puntuació, per al cas de produir-se alguna renúncia o abandó.   
Novena. Concessió   
La Subsecretaria de la Conselleria de Benestar Social dictarà en un termini d'un mes a partir de la proposta que eleve la Comissió Avaluadora, una resolució en què s'adjudiquen les beques i es constituïsca la borsa de reserva a què es referix la base huitena.   
La Resolució de concessió es publicarà, dins del termini indicat en el paràgraf anterior, en el Diari Oficial de la Generalitat Valenciana, acte que, d'acord amb els articles 58 i 59 de la Llei 30/1992, de Règim Jurídic de les Administracions Públiques i del Procediment Administratiu Comú, produirà els efectes de notificació als interessats.  
Sense perjuí de l'anterior, la resolució s'inserirà en els taulers de la Conselleria de Benestar Social i de les dirreccions territorials de la Conselleria.   
En el cas d'haver-hi disponible pressupostari suficient, la Subsecretaria de la Conselleria podrà disposar l'assignació de noves beques d'acord amb la borsa de reserva prioritzada existent.   
La Conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.  
Desena. Lloc de realització de les pràctiques formatives   
Els aspirants hauran d'indicar en la seua sol·licitud la província on vullguen portar a cap les pràctiques de formació. Les esmentades pràctiques es realitzaran en les dependències administratives de les distintes conselleries de la Generalitat, en les províncies d'Alacant, Castelló i València.  
Posteriorment a la resolució de concessió de les beques, la Comissió Avaluadora, a la vista de les característiques i necessitats específiques d'adaptabilitat que presenten els becaris i tenint en compte el seu perfil formatiu i professional, proposarà l'assignació de les destinacions en les distintes conselleries i dependències administratives, segons la província sol·licitada.  
La Comissió Avaluadora podrà requerir el dictamen mèdic facultatiu per a una millor adaptació a la unitat administrativa on es desenrotlle la beca.  
Onzena. Drets, obligacions i incidències dels becaris   
La condició de becari no implica cap vinculació laboral o administrativa amb la Conselleria de Benestar Social i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i la dedicació de les presents o que impedisquen el compliment de les obligacions com a becari.   
A l'efecte de verificar el compliment del que disposa l'apartat anterior, les persones adjudicatàries de les beques hauran de presentar, amb anterioritat a la data d'inici del seu exercici, els documents següents:   
A) Una declaració responsable, el model de la qual figura com a annex III, expressiva de les següents circumstàncies personals:   
1. Complir les bases de la convocatòria i de la resta de normes que siguen d'aplicació.   
2. No ser beneficiari de cap altra beca que poguera concedir-se per a la mateixa o semblant activitat.   
3. No ser beneficiari d'ajudes i no mantindre relació laboral que suposen concurrència amb l'objecte i dedicació de les presents.   
B) Una certificació administrativa expedida per l'autoritat competent, que justifique estar al corrent en les obligacions tributàries i amb la Seguretat Social.   
Seran obligacions dels becaris:  
. Començar el gaudi de la beca el dia que s'assenyale.   
. Exercir l'activitat objecte d'esta convocatòria, davall la supervisió del cap del servici on realitze la beca, d'acord amb la distribució que organitze l'òrgan que exercix la tutela, amb un horari màxim de 35 hores setmanals.  
. Presentar un informe dins dels 15 dies posteriors al terme de cada semestre natural, que contindrà la menció de les activitats i estudis realitzats en el període.   
La subsecretaria de la Conselleria assignarà els becaris a les conselleries respectives.   
Els caps del servici on exercisca les seues tasques ordenaran les activitats i delimitaran el nombre d'hores presencials d'estos durant el funcionament dels servicis, perquè quede acreditada la seua assistència, tot això segons els criteris dels seus mateixos servicis i la formació que tinga el becari. A més, programaran les activitats que caldrà desplegar en el departament, actuant com a tutor formatiu i avaluaran la seua activitat en la forma que es considere més convenient, atenent a les seues carecterístiques.   
L'incompliment pel becari d'obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que resultaren exigibles.  
La Subsecretaria de la Conselleria de Benestar Social resoldrà les incidències que es produïsquen durant el període de gaudi de les beques, i podrà deixar-les sense efecte, amb consulta prèvia amb la Comissió Avaluadora i la conselleria on estiga destinat el becari, mitjançant l'audiència a l'interessat i vist l'expedient contradictori, en els supòsits d'incompliment de les obligacions, no realitzar l'activitat que va motivar la concessió o deixar de reunir els requisits exigits en la present convocatòria.   
Davant de les incidències, renúncies, abandons o incompliments que deixen vacant una beca, es podrà procedir a cobrir-la segons l'orde establit en la borsa de reserva que resulte del procés de selecció.   
Dotzena. Assegurança d'accident   
La Conselleria de Benestar Social subscriurà amb una entitat asseguradora una pòlissa d'assegurança combinada d'accident individual, del qual seran beneficiàries les persones adjudicatàries de la beca.